Premiul Oscar pentru cel mai bun regizor
Weary River este un film american, o dramă romantică din 1929 regizat de Frank Lloyd și care îi are în distribuție pe Richard Barthelmess, Betty Compson și William Holden. Produs și distribuit de First National Pictures, filmul este un hibrid parțial vorbit, parțial mut, realizat la trecerea de la filme mute la cele cu sunet. Bazat pe o poveste a lui Courtney Riley Cooper, filmul este despre un gangster care merge la închisoare și găsește mântuirea prin muzică în timp ce își ispășește pedeapsa. După ce este eliberat și ajunge să aibă din nou o viață plină de ispite, este salvat de dragostea unei femei și de gardianul cu care s-a împrietenit. Filmul a primit o nominalizare la Premiul Oscar pentru cel mai bun regizor la ediția din 1930.